b'\n_START_ARTICLE_\nKapela svetega Florjana, \xc5\xbdi\xc5\xbeki\n_START_SECTION_\nZgodovina in opis\n_START_PARAGRAPH_\nDo leta 1936 je stala na tem mestu majhna kapelica sv. Florjana. Zaradi majhnosti v njej niso mogli opravljati ma\xc5\xa1e. Zato so za\xc4\x8deli v letu 1937 zidati novo, ve\xc4\x8djo kapelo v \xc4\x8dast istemu svetniku, da se bo lahko v njej ma\xc5\xa1evalo ob pro\xc5\xa1\xc4\x8denju in ob pogrebih. Denarne prispevke so za\xc4\x8deli zbirati \xc5\xbee v letu 1935 in jih zbirali vse do leta 1940. Kapelo so gradili z lastnimi sredstvi. Delo je opravil Matija \xc4\x8curi\xc4\x8d, zidarski mojster iz \xc5\xbdi\xc5\xbekov. Blagoslovitev kapele je bila v maju leta 1938._NEWLINE_Skozi sedemdesetletno zgodovino je bila kapela ve\xc4\x8dkrat na novo popleskana. Na pro\xc4\x8delju je bila dodana slika brezjanske Matere Bo\xc5\xbeje in v zadnjih treh ni\xc5\xa1ah podobe sv. Antona, sv. Jo\xc5\xbeefa Delavca in sv. Terezije Velike._NEWLINE_V letu 1992 so kapelo obogatili z zvonom, ki je posve\xc4\x8den sv. Florjanu. Blagoslovljen je bil na cvetno nedeljo, 12. aprila 1992. Zadnja temeljita obnova kapele je potekala v letih 2002 - 2003, pod strokovnim vodstvom akademskega slikarja \xc5\xa0tefana Hauka. Notranjost kapele je na novo poslikal, restavriral pa je tudi kip sv. Florjana ter na pro\xc4\x8delju izdelal mozaik v \xc4\x8dast sv. Florjanu. Po na\xc4\x8drtih istega umetnika je doma\xc4\x8di mizar in dolgoletni klju\xc4\x8dar te kapele \xc5\xa0tefan Hanc izdelal podstavek za kip sv. Florjana in nova vhodna vrata. Nov mozaik in temeljito prenovljeno kapelo je blagoslovil sedanji dekan lendavske dekanije Lojze Kozar ob Florjanovem shodu 4. maja 2003.\n_START_SECTION_\nArhitektura\n_START_PARAGRAPH_\nNeogotska kapelica z zvonikom iz leta 1936. Pod zvonikom je trikotno \xc4\x8delo z upodobitvijo Marije z detetom.'